Flere læger har sagt op i protest mod Sundhedsplatformen, og for nylig viste en undersøgelse, at kun 27 procent af medarbejderne er tilfredse med it-projektet, der skal sikre 2,5 millioner borgere bedre behandling og lette arbejdet for 44.000 hospitalsansatte i Østdanmark.

Nu skal Region Hovedstaden og Region Sjællands beslutning om at investere i det amerikanskproducerede system til knap 3 milliarder kroner så op til en økonomisk helbredsvurdering, når Rigsrevisionen onsdag præsenterer Folketingets Statsrevisorer for en undersøgelse af sagen.

Siden sidste efterår har den uafhængige revisionsmyndighed kulegravet forløbet, der ledte frem til, at hospitalerne i først Region Hovedstaden og siden Region Sjælland fik indført den elektroniske patientjournal under navnet Sundhedsplatformen.